KIRJALLINEN KYSYMYS E-3198/00 esittäjä(t): Vitaliano Gemelli (PPE-DE) komissiolle. Väkivaltaisuudet ja jatkuvat maalais- ja alkuperäisasukasyhteisöihin kohdistuvat hyökkäykset Kolumbiassa.



Virallinen lehti nro 163 E , 06/06/2001 s. 0058 - 0059



KIRJALLINEN KYSYMYS E-3198/00 esittäjä(t): Vitaliano Gemelli (PPE-DE) komissiolle (12. lokakuuta 2000) Aihe: Väkivaltaisuudet ja jatkuvat maalais- ja alkuperäisasukasyhteisöihin kohdistuvat hyökkäykset Kolumbiassa Kolumbiassa on kymmenen vuoden ajan jatkunut erittäin vakava sisäinen konflikti, jossa ovat vastakkain huumekauppiaat ja puolisotilaallisten joukkojen satunnaisesti tukemat sotilaat. Kolumbian selkkausalueet ovat ajan mittaan autioituneet maalais- ja alkuperäisasukasyhteisöihin kohdistuvien toistuvien uhkauksien, ilmahyökkäysten ja murhien vuoksi. Tilanteesta kärsivät eniten alueet, joilla on taloudellisista ja poliittisista syistä tärkeä strateginen merkitys ja joiden omistaminen tai hallitseminen on taisteleville osapuolille tärkeää. Myös asukkaiden pakkosiirrot ovat lisääntymässä: 288 000 henkeä pakotettiin vuonna 1999 jättämään kotinsa, ja vuosien 1985 ja 1999 välillä yli 1 700 000 ihmistä on joutunut pakenemaan. 1. Voisiko komissio ilmoittaa, annetaanko Kolumbian valtiolle apua vakavan sosiaalisen epävakauden hallitsemiseksi? 2. Mitä ehdotuksia Euroopan unioni on tehnyt sosiaalisen vakauden edistämiseksi Kolumbiassa, ja minkä valtioista riippumattomien järjestöjen kautta Euroopan unioni toimii tässä asiassa? 3. Mitä mieltä komissio on paluuyhteisöistä, jotka pyrkivät palauttamaan asukkaat alkuperäisille asuinalueilleen? 4. Minkälaiset välit Euroopan unionilla ja Kolumbiassa toimivilla niin kutsutuilla rauhanyhteisöillä on, ja mitä hankkeita komissio aikoo tukea taloudellisesti kehityksen ja solidaarisuuden edistämiseksi ja karkotusuhan alla elävien yhteisöjen suojelemiseksi? Chris Pattenin komission puolesta antama vastaus (13. marraskuuta 2000) Yhteisö tukee Kolumbian hallitusta huomattavan monivuotisen ohjelman kautta. Komission tarkoituksena on keskittyä sosiaaliseen ja taloudelliseen kehitykseen, köyhyyden torjuntaan, vaihtoehtoiseen kehitykseen, oikeusalan uudistuksen tukemiseen, ihmisoikeuksien tukemiseen ja edistämiseen, siirtymään joutuneiden avustamiseen sekä ympäristön ja trooppisten metsien suojeluun. Yhteisön ohjelmat toteutetaan osittain valtioista riippumattomien järjestöjen voimin, erityisesti siirtymään joutuneiden ihmisten, yhdyskuntien kehittämisen ja ympäristön alalla. Eurooppalaisia valtioista riippumattomia järjestöjä, jotka toteuttavat hankkeita Kolumbiassa ovat Oxfam, Caritas, Médécins sans Frontières, Comitato Internazionale per lo Sviluppo dei Popoli (Italia) (CISP), Movimento Sviluppo e Pace (Italia) (MSP), Miserior, Katholische Zentralstelle für Entwicklungshilfe (Saksa) (KZE), Agriculteurs Français et Développement International (Ranska) (AFDI), Jugend Dritte Welt, Fonds de Coopération au Développement-Solidarité Socialiste (Belgia) (FCD), Intermon, Broederlijk Delen sekä kreikkalainen Kansainvälisen demokraattisen solidaarisuuden komitea (EEDDA). Mitä tulee parlamentin jäsenen kysymykseen siirtymään joutuneiden henkilöiden paluusta alkuperäpaikalleen, Kolumbian tilanne on tällä hetkellä kaikkea muuta kuin vakaa, ja siirtymään joutuvien ihmisten määrän odotetaan lähiaikoina yhä lisääntyvän. Komissio aikoo tukea koteihinsa palaamaan haluavia heidän pyrkimyksissään ainoastaan, jos heidän henkilökohtaista turvallisuuttaan ja ihmisoikeuksien kunnioittamista koskevat välttämättömät edellytykset taataan. Kansainvälisellä tasolla yhteisö on pääasiallinen avunantaja yli miljoonalle siirtymään joutuneelle henkilölle Kolumbiassa (24 miljoonaa euroa vuodesta 1997 lähtien). Komissio tukee myös parlamentin jäsenen mainitsemia rauhanyhteisöjä erityisin, valtioista riippumattomien järjestöjen toteuttamin toimin antaakseen niille humanitaarista apua sekä osallistumalla aktiivisesti kansallisista ja kansainvälisistä yksiköistä koostuvan Mesa por la paz en Urabá -rauhanryhmän toimintaan tarkkaillakseen ihmisoikeustilannetta Urabán alueella, jolla rauhanyhteisöt sijaitsevat. Mitä tulee parlamentin jäsenen kysymykseen erityisistä hankkeista, jotka kohdistuvat siirtämisuhan alla oleviin yhdyskuntiin, komissio rahoittaa kolumbialaisen Redepaz-liikkeen kanssa hanketta Cien municipios por la paz (100 kuntaa rauhan puolesta). Tämän 850 000 euron hankkeen avulla on tarkoitus kannustaa sataa eri puolilla Kolumbiaa sijaitsevaa kuntaa tekemään yhteistyötä rauhan hyväksi.